《游佛峪龙洞偕石励斋张采南孝廉 其二》
清代·王以敏

夜梦不知所，晨起搴云梯。乱峰偃蛟鼍，初日升虹霓。

浩浩长风号，足底双塔低。登高一舒啸，白气迷青齐。

济北万烟户，黄流一沙堤。系我襟带间，安能辨东西。

南有仙人坪，亭圮馀芳荑。我欲掇其实，上追阮与嵇。

日鹤不可招，袱被谁与携。回看下山路，松毛落寒溪。

作者简介：王以敏，原名以慜，字子捷，号梦湘，武陵人。光绪庚寅进士，改庶吉士，授编修，截取江西知府。有《檗坞诗存》。